Lucia Sturdza-Bulandra

Lucia Sturdza-Bulandra (født 25. august 1873 i Iași, død 19. september 1961 i București) var en rumensk skuespillerinne og teaterdirektør.

Hun tilhørte en fyrstefamilie fra Moldova, og var datter av Emil Sturdza og Magda Diamandy. Hun studerte ved Fakultetet for filologi og filosofi i București. Ettersom hun ikke kunne finne et passende arbeide, gikk hun til Nasjonalteatrets direktør, Petre Grădișteanu, og ba ham ansette henne. Etter en eneste prøve ansatte han henne. Etterpå studerte hun ved Teaterhøyskolen under Aristizza Romanescu. Hun debuterte i 1898, men ble avskjediget sammen med tre andre skuespillerinner kort tid etterpå. I 1901 fikk hun stillingen tilbake. I 1914 startet hun sammen flere andre, deriblant ektemannen, skuespilleren Tony Bulandra, et teaterkompani som de kalte «Dronning Maria-teatret». Kompaniet skiftet ledelse flere ganger. Etter hvert skiftet de også navn til «Bulandra – Maximilian – Storin»-kompaniet. I 1941 ble hun skuespillerinne ved «Byteatret» i București, etter at kompaniet hun selv hadde vært med på å stifte måtte legges ned. Hennes mann døde i 1943. Fra 1947 til sin død var hun selv direktør ved teateret, som nå heter Bulandra-teatret.

Hun underviste ved Teaterhøyskolen i București i 30 år.

Filmografi 
 Amor fatal (1911)
 Escadrila albă (1944)
 Ziua unei artiste (1961) -Hedersfilm regissert av Gheorghe Tobias

Bøker 
 Actorul și arta dramatică, 1912
 Amintiri, amintiri, ESPLA 1956

Priser og utmerkelser 
 Bene Merenti-prisen av 1. klasse 
 Kulturordenen, 1. og 2. klasse
 Den hvite ørn (jugoslavisk orden)
 Arbeidsordenen, 1. klasse
 Den rumenske folkerepublikks stjerneorden 
 Folkekunstner

Numismatikk 
Den 10. juni 2013 utga Romanias nasjonalbank en minnemynt i anledning at det i 2013 var 140 år siden hennes fødsel. Minnemynten hadde en nominell verdi på 10 lei. Mynten er av sølv med en finhet på 999 ‰. Det er en rund mynt med tagget kant. Diameteren er på 37 mm, og mynten veier 31,103 g. Den ble utgitt i 500 eksemplarer, i såkalt proof-kvalitet.

Referanser

Litteratur 
 George Marcu (red.), Dicţionarul personalităţilor feminine din România, Editura Meronia, Bucureşti, 2009
Bilder
 MEMORIA CARTII POSTALE / La inceput a fost Diva Bulandra, 15. juli 2009, Calin Hentea, Ziarul de Duminică

Eksterne lenker 
 
 

Rumenske skuespillere
Rumenske teatersjefer